[{"text_idx": "#000000", "text": "AMAK taldeak hasi du 2022ko txotx denboraldia"}, {"text_idx": "#000004", "text": "Aintzane Barandiaran alkateordeak sagardogileek urte berezi honetan egindako lana eskertu eta sagardo denboraldiak herriari egiten dion onura azpimarratu ditu, herriko taberna, jatetxe, ostatu, komertzio nahiz Sagardoetxea berari egiten dion ekarpena goraipatuz. Izan ere, \u201cSagardogintza herriaren izaeraren parte da, gure ondarea da\u201d. Halaber, herritarrak otsailaren 6an ospatuko den Sagardoetxeari buruzko herri galkeketan parte-hartzera gonbidatu ditu."}, {"text_idx": "#000005", "text": "Bere aldetik, Jesus Garcia de Cos Sailburuordeak txotx bolada gure gastronomian funtsezkoa dela azpimarratu du, urtean milaka bisitari erakartzen dituena, eta datozen turismo azoketan ere sagardoaren kulturako esperientziek beren lekua izango dutela \u201cSagardomapa\u201d-rekin. Ildo beretik, Iker Goiria zuzendariak sagardotegiek eta txotx-aren esperientziak duen berezitasuna azpimarratu du, \u201cEsperientzia bakarra da munduan\u201d. Bestalde, sagardotegiek pandemia garaira egokitzeko izan duten gaitasuna goraipatu du."}, {"text_idx": "#000006", "text": "Xabier Arruti zuzendariak, administrazioak sektorearengatik gertu egoten jarraitzeko asmoa aldarrikatu du; izan ere, hainbat proiektu gauzatu dira (ikerketak, Fraisoro Laborategia, sagarrondoak landatzeko diru laguntzak, belaunaldi aldaketa, etab.) eta sagardogintzak aurrera egiteko duen proiekzioari esker, epe luzerako erronketan ere bidelagun izango dira. Bere aldetik, Raul Perez zuzendariak Jaurlaritzak bertako produktuak merkaturatzearen alde egindako lana azpimarratu du, bertako sagarraren presentzia eta Euskal Sagardoaren ekoizpena geroz eta handiagoa delarik. Bestalde, kontsumitzaileak urte osoan zehar sagardoa kontsumitzera eta balorean jartzera animatu ditu."}, {"text_idx": "#000007", "text": "Unai Agirrek aurkeztu duenez, 2021ekoa uzta historikoa izan da, eta horri esker, 3,5 milioi litro Euskal Sagardo egin dira 5 milioi kilo sagarrekin. Honek, sagardotegiei sagardo ezberdinak lortzeko \u201cjolas\u201d egiteko aukera ahalbidetu die eta sagar mota bakarreko, biko, etab.-eko sagardoak izango dira gure sagardotegietan. Orokorrean sagardo arinagoak, lurrintsuagoak eta iazkoa baino alkohol maila baxuagokoak izango diren arren, sagardotegi bakoitzeko sagardoak bere ezaugarriak izango ditu."}, {"text_idx": "#000011", "text": "Azkenik, AMAK taldeak adierazi du gonbidapena sorpresaz eta ilusio handiz hartu zutela eta \u201cguretzako ohore bat\u201d dela. Gainera, sagardotegiek trikitilariekin beti izan dute lotura eta beraientzako Sagardo Berriaren Eguneko gonbidatuak izatea futbolari batentzat urrezko baloia irabaztearen parekoa da."}, {"text_idx": "#000012", "text": "Prentsaurrekoaren ostean, AMAK taldeak sagarrondo berri bat landatu du Sagardoetxeako sagastian, eta ondoren, ekitaldiko unerik garrantzitsuena iritsi da: Astigarragako Gurutzeta sagardotegian \u201cGure Sagardo Berria\u201d esanda, AMAK taldeak lehen kupela ireki du, eta honekin batera, 2022ko sagardo denboraldi berriari ekin zaio."}]